Setuverkfall ófaglærðra hófst á ný á miðnætti
Ófaglærðir starfsmenn á sex hjúkrunarheimilum fyrir aldraða felldu í gær launatilboð Samtaka fyrirtækja í heilbrigðisþjónustu (SFH) og hófu á miðnætti í nótt vikulangt setuverkfall. "Ég hef miklar áhyggjur af þessari stöðu vegna þess að deilan snýr að umönnun aldraðra á hjúkrunarheimilum. ég vona því að þetta mál leysist sem farsællegast sem fyrst," segir Siv Friðleifsdóttir heilbrigðisráðherra og tekur fram að hún hafi fylgst náið með gangi mála að undanförnu.
Stjórn SFH ákvað sl. mánudag að jafna kjör ófaglærðra starfsmanna við þann samning sem Reykjavíkurborg gerði á síðastliðnu ári þannig að tveir þriðju hækkunarinnar komi til framkvæmda frá og með 1. maí nk., 4% hækkun verði 1. september og laun gerð að fullu sambærileg hinn 1. janúar 2007. Á þriðjudag sömdu stjórnarmenn Eirar og Skjóls við starfsfólk sitt á þeim nótum að samskonar hækkanir komi að fullu til framkvæmda fyrir 1. nóvember nk.
Að sögn Álfheiðar Bjarnadóttur, talsmanns starfsmanna, var mikil óánægja með hversu seint launahækkanirnar áttu að skila sér auk þess sem hún undrast að Eir og Skjól geti boðið eitthvað sem starfsfólki annarra stofnana standi ekki til boða.
Í samtali við Morgunblaðið sagði Jóhann Árnason stjórnarformaður Samtaka fyrirtækja í heilbrigðisþjónustu (SFH), það vonbrigði að forsvarsmenn eirar og Skjóls skyldu hafa valið að kljúfa sig út úr samstarfi SFH
Ekki klofið sig úr samstöðu
Aðspurður segðist Sigurður Helgi Guðmundsson, forstjóri á hjúkrunarheimilunum Eir og Skjól, alls ekki líta svo á að menn þar á bæ hafi klofið sig út úr samstöðu með SFH.
Bendir hann jafnframt á að ljóst hafi orðið í síðustu viku að ríkisvaldið væri búið að samþykkja kröfur ófaglærðs starfsfólks. "Okkur er einfaldlega falið að framfylgja þeim og við gerum það það á þann veg sem við höldum að sé best," segir Sigurður.
"Við höfum fylgst með þessum samningum hjá SFH, enda er þjónustan sem þessi fyrirtæki veita fjármögnuð af ríkinu. Það hafa hins vegar ekki verið teknar neinar ákvarðanir um hvað verður gert," segir Árni M. Mathiesen fjármálaráðherra og vísar því á bug að fyrir liggi vilyrði ríkisvaldsins þess efnis að það muni standa straum af launahækkunum ófaglærðs starfsfólks. "Það hefur ekki verið tekin nein ákvörðun um það, en hins vegar munu við fara yfir þessi mál með forsvarsmönnum fyrirtækjanna þegar niðurstaða um rekstrarforsendur liggur fyrir," segir Árni.
Eftir Silju Björk Huldudóttur.
Ófaglærðir starfsmenn á sex hjúkrunarheimilum fyrir aldraða felldu í gær launatilboð Samtaka fyrirtækja í heilbrigðisþjónustu (SFH).
Hófu á miðnætti í nótt vikulangt setuverkfall.
Stjórn SFH ákvað sl. mánudag að jafna kjör ófaglærðra starfsmanna við þann samning sem Reykjavíkurborg gerði á síðastliðnu ári.
Tveir þriðju hækkunarinnar komi til framkvæmda frá og með 1. maí nk., 4% hækkun verði 1. september og laun gerð að fullu sambærileg hinn 1. janúar 2007.
Á þriðjudag sömdu stjórnarmenn Eirar og Skjóls við starfsfólk sitt á þeim nótum að samskonar hækkanir komi að fullu til framkvæmda fyrir 1. nóvember nk.
Að sögn Álfheiðar Bjarnadóttur, talsmanns starfsmanna, var mikil óánægja með hversu seint launahækkanirnar áttu að skila sér.
Sagði Jóhann Árnason stjórnarformaður Samtaka fyrirtækja í heilbrigðisþjónustu (SFH), það vonbrigði að forsvarsmenn eirar og Skjóls skyldu hafa valið að kljúfa sig út úr samstarfi SFH